Id-Deputat Nazzjonalista jitlob biex ir-ruling tal-Ispeaker ikun rivedut u jinsisti li l-mistoqsija hija dritt u dmir ta' kull Deputat Id-Deputat Nazzjonalista Karol Aquilina ippreżenta mozzjoni biex ir-ruling mogħti mill-ispeaker u li permezz tiegħu ma setax jistaqsi mistoqsijiet partikolari dwar l-inkjesta Egrant, jiġi rivedut Iż-żewġ mistoqsijiet li Aquilina talab lill-Prim Ministru Joseph Muscat iwieġeb huma dawn: 'Jista' l-Prim Ministru jpoġġi fuq il-Mejda tal-Kamra kopja sħiħa u mhux ċensurata tal-proċess verbal tal-inkjesta dwar il-kumpanija Egrant Inc. li tħejja mill-Maġistrat Inkwirenti Aaron M. Bugeja u li kopja tiegħu ngħatat lill-Prim Ministru mill-Avukat Ġenerali?' 'Jista' l-Prim Ministru jgħid l-isem, il-kunjom u l-kariga u/jew professjoni tal-persuni kollha li għandhom aċċess għall-proċess verbal tal-inkjesta dwar il-kumpanija Egrant Inc. li tħejja mill-Maġistrat Inkwirenti Aaron M. Bugeja u li kopja tiegħu ngħatat lill-Prim Ministru mill-Avukat Ġenerali?' Aquilina fakkar illi l-inkjesta dwar l-allegazzjoni li Egrant Inc. kienet ta' Michelle Muscat hija materja pubblika. "Għalhekk ma jagħmel l-ebda sens li Deputat jitwaqqaf mill-Ispeaker milli jagħmel mistoqsijiet lill-Prim Ministru dwar l-inkjesta Egrant billi jingħad li l-involviment tal-Prim Ministru kien wieħed personali u bi dritt bħala ċittadin privat li għandu interess dirett." "F'demokrazija tassew ħajja u b'saħħitha għandu jiġi mħares u żgurat id-dritt u d-dmir ta' kull Deputat li jagħmel mistoqsijiet parlamentari fit-tfittixija għall-verità u biex iżżomm lill-Prim Ministru u lill-Ministri taħt skrutinju u kontabbli ta' għemilhom," sostna Aquilina. 'Kellu jitlob maħfra' - Il-PL B'reazzjoni, il-Partit Laburista qal li kien ikun aħjar li kieku d-Deputat Nazzjonalista, Karol Aquilina, ressaq mozzjoni biex jiskuża ruħu wara li għal xhur sħaħ, "kien parti mill-ikbar gidba politika fl-istorja ta' pajjiżna." "L-inkjesta dwar Egrant tikkonferma li dak li ntqal fuq il-Prim Ministru ma kien xejn għajr kampanja ta' ħmieġ u gideb li donnu Karol Aquilina għad għandu qalbu marbuta magħha,' insista l-Partit Laburista. "Kif qal il-Kap Nazzjonalista nnifsu għal iktar minn darba, meta kien għadu jrid ikeċċi lil Simon Busuttil, il-konklużjonijiet dwar Egrant huma ċari kristall. M'hemm xejn li jista' jibdilhom. U minflok jerġa' jipprova jibqa' jirkeb fuq Egrant l-Partit Nazzjonalista għandu jitlob apoloġija." Temmet tgħid li jekk vera jemmen fis-Saltna tad-Dritt, il-Partit Nazzjonalista għandu jistenna wkoll l-eżitu ta' kawżi li fetaħ hu stess.